Райнер Мария Рилке
III.Огледала: има нещо у вас неразкрито…

Превод от немски: Петър Велчев, 1979

chitanka.info

Огледала: има нещо у вас неразкрито,

вашата същност никой до днес не позна.

Вие, подобно просветващи дупки на сито,

сте промеждутъци от отминали времена.

Вашите бездни простора на зали пилеят,

щом падне здрач, напомнят огромни гори…

Като елен с разклонени рога полилеят

всред непристъпната ви безкрайност искри.

Често сте препълнени с образи, ала от тях

някои само във вас са завинаги скрити,

други пък вие отблъснахте сякаш със страх.

Но най-красивата ще се взира с мечти,

чак докато в нецелуваните й ланити,

ясният, вечно търсещ се Нарцис се въплъти.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.